
საქართველოს ეროვნული ბანკის პრეზიდენტის 
ბრძანება №95

2001 წლის 10 აპრილი 
ქ. თბილისი
კომერციული ბანკების საქმიანობის ზედამხედველობისა და რეგულირების წესის დამტკიცების შესახებ
საქართველოს საბანკო სისტემის სტაბილური ფუნქციონირების, კომერციული ბანკების საიმედოობის, მდგრადობისა და შესაძლო რისკის თავიდან აცილების უზრუნველყოფის მიზნით, საქართველოს ეროვნული ბანკის ორგანული კანონის 59-ე მუხლის და „კომერციული ბანკების საქმიანობის შესახებ” საქართველოს კანონის მე-10, 21-ე, 25-ე, 30-ე მუხლების მოთხოვნათა შესაბამისად, ვბრძანებ:

1. დამტკიცდეს კომერციული ბანკების საქმიანობის ზედამხედველობისა და რეგულირების თანდართული წესი.

2. კომერციული ბანკების ხელმძღვანელებმა დასახონ და განახორციელონ კონკრეტული ღონისძიებები „კომერციული ბანკების საქმიანობის ზედამხედველობისა და რეგულირების წესით“ დადგენილი ეკონომიკური ნორმატივებისა და ლიმიტების განუხრელად და სისტემატურად დასაცავად.

3. გაუქმდეს საქართველოს ეროვნული ბანკის პრეზიდენტის 1998 წლის 3 დეკემბრის №118 ბრძანება „კომერციული ბანკების საქმიანობის ზედამხედველობისა და რეგულირების წესის დამტკიცების შესახებ“. 

4. ამ ბრძანების შესრულების კონტროლი უზრუნველყოს ეროვნული ბანკის ვიცე-პრეზიდენტმა ი. ვახტანგიშვილმა და ეროვნული ბანკის საბანკო ზედამხედველობისა და რეგულირების სამმართველომ (მ. ტეფნაძე).

5. ეს ბრძანება ამოქმედდეს 2001 წლის 20 აპრილიდან.

ი. მანაგაძე
კომერციული ბანკების საქმიანობის ზედამხედველობისა და რეგულირების წესი

მუხლი 1. ზოგადი დებულებები
1. საქართველოს ეროვნული ბანკის ერთ-ერთ მთავარ ფუნქციას წარმოადგენს საბანკო საქმიანობის ზედამხედველობა და რეგულირება.

2. საბანკო საქმიანობის ზედამხედველობის და რეგულირების მიზანია საქართველოს საბანკო სისტემის სტაბილური ფუნქციონირების, კომერციული ბანკების საიმედოობისა და მდგრადობის უზრუნველყოფა, შესაძლო რისკის თავიდან აცილება და ამ გზით კომერციული ბანკების მეანაბრეთა და სხვა კრედიტორთა, აგრეთვე ეროვნული ბანკის ინტერესების მაქსიმალური დაცვა.

3. საქართველოს ეროვნული ბანკი საბანკო საქმიანობის ზედამხედველობასა და რეგულირებას ახორციელებს კომერციული ბანკებისათვის ეკონომიკური ნორმატივებისა და ლიმიტების დადგენით და მათი შესრულების კონტროლის განხორციელებით.

4. კომერციული ბანკების საქმიანობის ზედამხედველობისა და რეგულირების მიზნებისათვის განისაზღვრება „მთლიანი კაპიტალი“, „ხელუხლებელი კაპიტალი და რეზერვები“ და „რისკის მიხედვით შეწონილი აქტივები“.

5. კომერციული ბანკებისათვის დადგენილი ეკონომიკური ნორმატივების და ლიმიტების გაანგარიშება წარმოებს ყოველთვიურად ბანკის ნაერთი ბალანსიდან.


მუხლი 2. წესში გამოყენებულ ცნებათა და ტერმინთა განმარტებანი
ამ წესის მიზნებისათვის ტექსტში გამოყენებულ ცნებებს აქვს შემდეგი განმარტებანი:

ა) „მთლიანი კაპიტალი” არის პირველადი და მეორადი კაპიტალის ჯამი დაქვითვების გამოკლებით; 

ბ) „ხელუხლებელი კაპიტალი და რეზერვები” არის ბანკის აქციონერთა (პარტნიორთა) კაპიტალი და განისაზღვრება როგორც სხვაობა ბანკის მთლიან აქტივებსა და მთლიან ვალდებულებებს შორის;

გ)  „მთლიანი აქტივები“ უდრის №№ 10, 11, 12, 13, 14, 15, 16, 17, 18, 19, 20, 23, 24, 25, 27, 29 კლასის საბალანსო ანგარიშებზე რიცხული თანხების ჯამს გამოკლებული №№ 41, 49 კლასის საბალანსო ანგარიშებზე რიცხული თანხები;

დ) „ლიკვიდური აქტივები“ არის ფულადი სახსრები და ისეთი სახის აქტივები, რომლებსაც აქვთ ფულად სახსრებად მყისიერად (სწრაფად) გადაქცევის უნარი და შესაძლებლობა. ლიკვიდური აქტივების გაანგარიშებაში მონაწილეობას იღებს №№ 1003, 1004, 1005, 1006, 1013, 1014, 1015, 1016, 1018, 1051, 1052, 1062, 1702, 1703, 1712, 1713, 1722, 1723, 1732, 1733 საბალანსო ანგარიშებზე რიცხული თანხები. ამასთან, ლიკვიდური აქტივების გაანგარიშებაში მიიღება № 1401 და 1411 საბალანსო ანგარიშებზე რიცხული სახაზინო ვალდებულებები არა უმეტეს ბანკის ვალდებულებების თანხის 1,5%-ისა. ლიკვიდური აქტივების გაანგარიშებაში არ ჩაითვლება: ყადაღადადებულ საკორესპონდენტო ანგარიშებზე რიცხული თანხები, ნეგატიურად კლასიფიცირებული ბანკთაშორისი დეპოზიტები, საქართველოს ეროვნულ ბანკში განთავსებული მინიმალური რეზერვების თანხა ან მისი ნაწილი, რომლის უზრუნველყოფითაც კომერციულ ბანკს აღებული აქვს კრედიტი;

ე) „მიმდინარე აქტივები“ არის დაფარვის ერთ თვემდე ვადის მქონე აქტივები; 

ვ) „საკრედიტო დაბანდება“ არის ბანკის ყველა ვადიან და ვადაგადაცილებულ სასესხო და ოვერდრაფტების ანგარიშებზე რიცხული თანხები;

ზ) „ოვერდრაფტი“ არის მოკლევადიანი დაკრედიტების ფორმა, რომლითაც ბანკი კლიენტს აძლევს უფლებას მის ანგარიშსწორების ანგარიშზე რიცხული ნაშთების გადამეტებით განახორციელოს გადახდები, ანუ ბანკი უშვებს კლიენტის ანგარიშსწორების ანგარიშზე სადებეტო (უარყოფითი) სალდოს არსებობას, ოვერდრაფტის შესახებ ბანკსა და კლიენტს შორის დადებული ხელშეკრულების პირობების (თანხობრივი მოცულობა, დაფარვის ვადა და საპროცენტო განაკვეთი) გათვალისწინებით;

 თ) „ძირითადი საშუალებები” არის მატერიალური აქტივები, რომლებიც იმყოფება ბანკის განკარგულებაში, გამოიყენება საბანკო მომსახურების გასაწევად, ადმინისტრაციული მიზნებისათვის და გათვალისწინებულია ერთ საანგარიშგებო პერიოდზე მეტი ხნით სარგებლობისათვის; 

ი) „ძირითადი საშუალებების ნარჩენი ღირებულება” არის ძირითადი საშუალებების საბალანსო ღირებულება დაგროვილი ცვეთის გამოკლებით. მისი გაანგარიშებისას   №290 და 291 ჯგუფის საბალანსო ანგარიშებზე რიცხული თანხების ჯამს აკლდება №490 და 492 ჯგუფის საბალანსო ანგარიშებზე რიცხული თანხა; 

კ) „არამატერიალური აქტივები” არის ისეთი აქტივები, რომლებსაც აქვთ გარკვეული ღირებულება და არა აქვთ მატერიალური ფორმა: პატენტები, საიჯარო უფლებები, სასაქონლო ნიშნები, ნოუ-ჰაუ, გუდვილი და ინტელექტუალური საკუთრების სხვა ობიექტები;

ლ) „არამატერიალური აქტივების ნარჩენი ღირებულება“ არის არამატერიალური აქტივების საბალანსო ღირებულება დაგროვილი ამორტიზაციის გამოკლებით. მისი გაანგარიშებისას №2961 საბალანსო ანგარიშზე რიცხულ თანხას აკლდება №4911 საბალანსო ანგარიშზე რიცხული თანხა;

მ) „გუდვილი“ არის საზოგადოების პრესტიჟის, საქმიანი რეპუტაციის, მისი პარტნიორების, კლიენტურისა და კადრების, როგორც აქტივის ღირებულება, რომელიც განისაზღვრება საზოგადოების საბაზრო ღირებულებასა და მისი აქტივების ღირებულებას შორის სხვაობის თანხით. გუდვილს საზოგადოების გარეშე არ გააჩნია საბაზრო ღირებულება, იგი იქმნება და ღირებულებას იძენს მხოლოდ საზოგადოების შერწყმისას ან ერთი საზოგადოების მიერ მეორე საზოგადოების შეძენისას;

ნ) „მთლიანი ვალდებულებები“ უდრის №№ 33, 34, 35, 36, 37, 38, 40, 43, 44, 45, 47 კლასის საბალანსო ანგარიშებზე რიცხული თანხების ჯამს; 

ო) „გარესაბალანსო ვალდებულებები” არის ბანკის მიერ გაცემული გარანტიები, აქცეპტები, თამასუქები, სესხების დაფინანსებისათვის ნაკისრი ვალდებულებები, გასანაღდებელი აკრედიტივები, უცხოური ვალუტის ყიდვა-გაყიდვისათვის ნაკისრი ვალდებულებები და ბანკის მიერ დოკუმენტურად აღიარებული და შესაძლო გადასახდელი ვალდებულებითი შინაარსის მქონე საბანკო ინსტრუმენტები ძირითადი თანხებით;

პ) „ვალდებულებები” ამ წესით დადგენილი ლიკვიდურობის კ8 და კ9 ეკონომიკურ ნორმატივებში გამოყენების მიზნებისათვის გაიანგარიშება როგორც ბანკის „მთლიანი ვალდებულებებისა” და „გარესაბალანსო ვალდებულებების” 50%-ის ჯამი, შემცირებული ბანკის მიერ მიღებული იმ სუბორდინირებული ვალებით, საერთაშორისო საფინანსო ინსტიტუტებისგან, „ეგთო” ქვეყნების რეზიდენტი ბანკებისა და საფინანსო დაწესებულებებისაგან მიღებული სესხებით, აგრეთვე იმ გარესაბალანსო ვალდებულებების 50%-ით, რომელთა დაფარვამდე (შესრულებამდე) დარჩენილია ერთ წელზე მეტი ვადა; 

ჟ) „მიმდინარე ვალდებულებები” არის ბანკის მთლიანი და გარესაბალანსო ვალდებულებებიდან ერთ თვემდე ვადაში გასანაღდებელი და/ან შესაძლო გასანაღდებელი ყველა ვალდებულებათა თანხობრივი ჯამი;

რ) „ინსაიდერი“ არის ბანკთან დაკავშირებული პირი – ბანკის ადმინისტრაციული მუშაკი და აქციონერი (პარტნიორი), მასთან ცოლქმრული, ახლონათესაური კავშირის მქონე ან საქმიანი ინტერესებით დაკავშირებული პირი;

ს)  „აუტსაიდერი” არის არაინსაიდერი ფიზიკური და/ან იურიდიული პირი;

ტ) „სუბორდინირებული ვალი“ არის ისეთი ვალი, რომელსაც სხვა დეპოზიტებსა და სესხებთან შედარებით აქვს გადახდის (დაფარვის) უფრო დაბალი პრიორიტეტი, ანუ ხელშეკრულების საფუძველზე მხარეები თანხმდებიან, რომ ბანკის მძიმე ფინანსური მდგომარეობის, გაკოტრების ან ლიკვიდაციის შემთხვევაში, სუბორდინირებული ვალის კრედიტორის მოთხოვნების დაკმაყოფილება მოხდება მხოლოდ ყველა სხვა კრედიტორთა მოთხოვნების სრულად დაკმაყოფილების შემდეგ;

უ) „კორპორატიული სავალო ფასიანი ქაღალდი“ არის ისეთი არასახელმწიფო სავალო ფასიანი ქაღალდი, რომლის ემიტენტი არის იურიდიული პირი და რომელიც ვალდებულია სავალო ფასიანი ქაღალდით გათვალისწინებული ძირითადი თანხის და მასზე დარიცხული პროცენტების გადახდისათვის;

ფ) „ეგთო“ არის „ეკონომიკური განვითარებისა და თანამშრომლობის ორგანიზაცია“, რომლის წევრ ქვეყნებში ჩაითვლება შემდეგი ქვეყნები: ავსტრალია, ავსტრია, ახალი ზელანდია, აშშ, ბელგია, გერმანია, დანია, დიდი ბრიტანეთი, ესპანეთი, იაპონია, ირლანდია, ისლანდია, იტალია, კანადა, ლუქსემბურგი, ნიდერლანდი, ნორვეგია, პორტუგალია, საბერძნეთი, საფრანგეთი, ფინეთი, შვეცია, შვეიცარია;

ქ) „საერთაშორისო საფინანსო ინსტიტუტებში“ ჩაითვლება: საერთაშორისო სავალუტო ფონდი, რეკონსტრუქციისა და განვითარების საერთაშორისო ბანკი (მსოფლიო ბანკი), საერთაშორისო საფინანსო კორპორაცია, ევროპის რეკონსტრუქციისა და განვითარების ბანკი, ევროპის საინვესტიციო ბანკი, ამერიკათაშორისი განვითარების ბანკი, ჩრდილოეთის საინვესტიციო ბანკი, აზიის განვითარების ბანკი, აფრიკის განვითარების ბანკი;

ღ) „დასალდოვებად ანგარიშებს” მიეკუთვნება სანაშთო ბალანსის 28 და 48 კლასის საბალანსო ანგარიშები, რომლებზეც რიცხული საერთო თანხა, როგორც წესი, ყოველდღიურად ერთმანეთის ტოლი უნდა იყოს. საქართველოს ეროვნული ბანკში წარსადგენ სანაშთო ბალანსში 28 და 48 კლასის ანგარიშები ექვემდებარება დასალდოვებას, რომლის შედეგად მიღებული შესაძლო სადებეტო ნაშთი მონაწილეობას იღებს „რისკის მიხედვით შეწონილი აქტივების“, „მთლიანი აქტივების“ და „მიმდინარე აქტივების” გაანგარიშებაში, ხოლო შესაძლო საკრედიტო ნაშთი მონაწილეობას იღებს „მთლიანი ვალდებულებების“ და „მიმდინარე ვალდებულებების“ გაანგარიშებაში.


მუხლი 3. კაპიტალის ცნება და მისი სტრუქტურა
1. კაპიტალი არის საბანკო საქმიანობის განხორციელების და მისი სტაბილური ზრდის, ბანკის საიმედოობის და მდგრადობის უზრუნველყოფის ერთ-ერთი ძირითადი ბაზა.

2. ბანკის კაპიტალის მიზანია უზრუნველყოს საბანკო საქმიანობის წარმოება, გააძლიეროს ბანკის ოპერაციების გაფართოების შესაძლებლობები როგორც მიმდინარე ეტაპზე, ისე სამომავლოდ. ამასთან, იგი უნდა იძლეოდეს მოსალოდნელი და მოულოდნელი ფინანსური დანაკარგებისა და ზარალის განეიტრალების საშუალებას.

3. ბანკის კაპიტალის დანიშნულებაა უზრუნველყოს მეანაბრეთა და კრედიტორთა ინტერესების მაქსიმალური დაცვა და საბანკო სისტემაში შესაძლო ნეგატიური შედეგების მინიმუმამდე დაყვანა, რათა ბანკის გაკოტრების შედეგებით გამოწვეული შესაძლო ნეგატიური პროცესები არ გავრცელდეს სხვა ბანკებზე, არ მიიღოს სისტემური ხასიათი და თავიდან იქნეს აცილებული საბანკო სისტემის კრიზისი.

4. კომერციული ბანკების საქმიანობის ზედამხედველობის მიზნებიდან გამომდინარე განისაზღვრება მთლიანი კაპიტალი, რომელიც ბანკის მოსალოდნელი ფინანსური დანაკარგებისა და ზარალის განეიტრალების საშუალებაა.

5. მთლიანი კაპიტალი შედგება პირველადი და მეორადი კაპიტალისაგან. მასში ჩასათვლელი ცალკეული ელემენტები ან მათი ნაწილი არ შეიძლება იყოს ისეთი შეთანხმების, გარიგების ან პირობის სუბიექტი, რომელიც ეწინააღმდეგება ბანკის სტაბილურობისა და მდგრადობის უზრუნველყოფას, არ შეესაბამება ამ წესებით დადგენილი პრუდენციული ეკონომიკური სტანდარტების მოთხოვნებს.

6. პირველადი კაპიტალი დაქვითვამდე შედგება ისეთი ელემენტებისგან, როგორიცაა:

ა) საკუთარი ჩვეულებრივი აქციების ემისიით (პარტნიორთა წილის შენატანით) მიღებული საწესდებო კაპიტალი – №5002 საბალანსო ანგარიშზე რიცხული თანხა;

ბ) ჩვეულებრივი და პრივილეგიური აქციების ემისიით მიღებული დამატებითი სახსრები – №5102, 5104 საბალანსო ანგარიშებზე რიცხული თანხა;

გ) სარეზერვო ფონდი – №5301 საბალანსო ანგარიშზე რიცხული თანხა;

დ) გაუნაწილებელი მოგება, რომელიც არის წინა წლების მოგებისა (ზარალის) და მიმდინარე საანგარიშგებო პერიოდის მოგების (ზარალის) ჯამი და გაიანგარიშება როგორც №№ +/- 5401 +/- 5501 + (60-დან 76 კლასის ჩათვლით) – (80-დან 96 კლასის ჩათვლით) საბალანსო ანგარიშებზე რიცხული თანხების ჯამი.

7. პირველადი კაპიტალის დაქვითვა შედგება ისეთი ელემენტებისგან, როგორიცაა:

ა) ბანკის საწესდებო კაპიტალში ასახული ძირითადი საშუალებების გადაფასების რეზერვიდან გადატანილი თანხა – №№5002, 5004 საბალანსო ანგარიშებზე რიცხული თანხის შესაბამისი ნაწილი ნარჩენი ღირებულებით;

ბ) ბანკის მიერ გამოსყიდული საკუთარი ჩვეულებრივი და პრივილეგიური აქციების თანხა (პარტნიორთა წილი) – №№5003, 5005 საბალანსო ანგარიშებზე რიცხული თანხა;

გ) არამატერიალური აქტივები ნარჩენი ღირებულებით – №2961 და №4911 საბალანსო ანგარიშებზე რიცხული თანხების სხვაობა.

8. პირველადი კაპიტალი უდრის №№5002 + 5102 + 5104 + 5301 +/- 5401 +/- 5501 + (60-დან 76 კლასის ჩათვლით) – (80-დან 96 კლასის ჩათვლით) – 5003 – 5005 – (2961 – 4911) საბალანსო ანგარიშებზე რიცხული თანხების ჯამს გამოკლებული 5002 და 5004 საბალანსო ანგარიშებზე რიცხული ძირითადი საშუალებების გადაფასების რეზერვიდან გადატანილი თანხა ნარჩენი ღირებულებით.

9. მეორადი კაპიტალი შედგება ისეთი ელემენტებისგან, როგორიცაა:

ა) საკუთარი პრივილეგიური აქციების ემისიით მიღებული საწესდებო კაპიტალი – №5004 საბალანსო ანგარიშზე რიცხული თანხა;

ბ) მიზნობრივი ფონდები – №5302 საბალანსო ანგარიშზე რიცხული თანხა;

გ) საერთო რეზერვები – სტანდარტული აქტივების შესაძლო დანაკარგების რეზერვი, №41 კლასის საბალანსო ანგარიშებზე რიცხული თანხის შესაბამისი ნაწილი;

დ) სუბორდინირებული ვალი სარგებლობის ბოლო 5 წლის განმავლობაში ყოველწლიურად 20%-ით შემცირებული დავალიანების ოდენობით, იმ პირობით თუ იგი მიღებულია ყოველგვარი უზრუნველყოფისა და გამოყენების შეზღუდვების გარეშე და კრედიტორს არ აქვს სუბორდინირებული ვალის პირობების შეცვლის უფლება.

10. თუ ამ წესის მე-2 მუხლის მე-10 პუნქტის „დ” ქვეპუნქტის პირობების გათვალისწინების შედეგად სუბორდინირებული ვალის მოცულობა შეადგენს პირველადი კაპიტალის 25%-ზე მეტს, სუბორდინირებული ვალის მოცულობიდან მეორადი კაპიტალის გაანგარიშებაში აიღება მხოლოდ პირველადი კაპიტალის 25%-ის შესაბამისი თანხა.

11. თუ მეორადი კაპიტალი შეადგენს პირველადი კაპიტალის 50%-ზე მეტს, მეორადი კაპიტალის გაანგარიშებაში აიღება მხოლოდ პირველადი კაპიტალის 50%-ის შესაბამისი თანხა.

12. მეორადი კაპიტალი უდრის №№5004 + 5302 საბალანსო ანგარიშებზე რიცხული თანხების ჯამს მიმატებული №41 კლასის საბალანსო ანგარიშებზე რიცხული სტანდარტული აქტივების შესაძლო დანაკარგების რეზერვების თანხის შესაბამისი ნაწილი და ამ წესის პირობების შესაბამისი სუბორდინირებული ვალის თანხა ან მისი ნაწილი.

13. მთლიანი კაპიტალის დაქვითვა შედგება ისეთი ელემენტებისგან, როგორიცაა:

ა) ინვესტიციების თანხობრივი მოცულობა საქართველოს რეზიდენტი ბანკების საწესდებო კაპიტალში, №№2001, 2002, 2003, 2011, 2012, 2013 საბალანსო ანგარიშებზე რიცხული თანხა ან მათი ნაწილი;

ბ) არაკონსოლიდირებული ინვესტიციების თანხობრივი მოცულობა შვილეული ორგანიზაციების საწესდებო კაპიტალში, №№2003, 2013 საბალანსო ანგარიშებზე რიცხული თანხა ან მათი ნაწილი.

14. მთლიანი კაპიტალი უდრის პირველადი კაპიტალის და მეორადი კაპიტალის ჯამს, მთლიანი კაპიტალის დაქვითვის გამოკლებით.

15. ხელუხლებელი კაპიტალი და რეზერვები არის ბანკის მთლიან აქტივებსა და მთლიან ვალდებულებებს შორის სხვაობა. იგი შედგება ბანკის განაღდებული საწესდებო კაპიტალის, საკუთარი აქციების ემისიით (პარტნიორთა წილის გაყიდვიდან) მიღებული დამატებითი სახსრების (საემისიო კაპიტალი), სარეზერვო ფონდის, მიზნობრივი ფონდების, გაუნაწილებელი მოგებისა და აქტივების გადაფასების რეზერვების თანხობრივ მოცულობათა ჯამისაგან, რომელიც მცირდება ბანკის მიერ გამოსყიდული საკუთარი ჩვეულებრივი და პრივილეგიური აქციების (პარტნიორთა წილის) თანხით, ანუ ხელუხლებელი კაპიტალი და რეზერვები უდრის №№5002 - 5003 + 5004 - 5005 + 5102 + 5104 + 5301 + 5302 +/- 5401 +/- 5501 + (60-დან 76 კლასის ჩათვლით) – (80-დან 96 კლასის ჩათვლით) + 59 კლასის საბალანსო ანგარიშებზე რიცხული თანხების ჯამს. 


მუხლი 4. რისკის მიხედვით შეწონილი აქტივების კლასიფიკაციის სისტემა
1. რისკის მიხედვით შეწონილი აქტივები წარმოადგენს საკრედიტო რისკის ხარისხისა და შესაძლო გაუფასურების გათვალისწინებით 4 კატეგორიად კლასიფიცირებულ აქტივებს.

2. რისკის მიხედვით შეწონილი აქტივების გაანგარიშების მიზნით დაყოფილი ბანკის აქტივების თითოეულ კატეგორიას შეესაბამება ამ კატეგორიის აქტივების რისკის ამსახველი კოეფიციენტი:

ა) I კატეგორიის აქტივები, 0% რისკი – რისკის კოეფიციენტი  0;

ბ) II კატეგორიის აქტივები, 20% რისკი – რისკის კოეფიციენტი  0.2;

გ) III კატეგორიის აქტივები, 50% რისკი – რისკის კოეფიციენტი 0.5;

დ) IV კატეგორიის აქტივები, 100% რისკი – რისკის კოეფიციენტი 1.0.

3. რისკის მიხედვით შეწონილი აქტივების გაანგარიშებაში არ მონაწილეობს ის აქტივები, რომლებიც პირველადი და მთლიანი კაპიტალის დაქვითვის ელემენტებია.

4. 0%-იანი რისკის მატარებელი, I კატეგორიის აქტივებია:

ა)  ბანკში არსებული ნაღდი ფულადი სახსრები ლარებით და „ეგთო-ს” ქვეყნების ვალუტით;

ბ) საქართველოს ეროვნულ ბანკში საკორესპონდენტო და მინიმალური რეზერვების ანგარიშებზე განთავსებული ფულადი სახსრები;

გ) მოთხოვნები და/ან მათი ნაწილი, რომლებიც პირდაპირ და უპირობოდ გარანტირებულია „ეგთო-ს“ ქვეყნების ცენტრალური მთავრობების და/ან ცენტრალური ბანკების მიერ;

დ) მოთხოვნები და/ან მათი ნაწილი, რომლებიც პირდაპირ და უპირობოდ გარანტირებულია საქართველოს ეროვნული ბანკის მიერ;

ე) ბანკის მიერ დაგირავებული (იპოთეკით დატვირთული) აქტივების ნაწილი, მათი უზრუნველყოფით მიღებული სესხის ოდენობით.

5. 20%-იანი რისკის მატარებელი, II კატეგორიის აქტივებია:

ა) ნაღდ ფულთან გათანაბრებული დოკუმენტების თანხობრივი მოცულობა ლარებით და „ეგთო-ს“ ქვეყნების ვალუტით;

ბ) მოკლე და გრძელვადიანი მოთხოვნები და/ან მათი ნაწილი, რომლებიც გარანტირებულია „ეგთო-ს“ ქვეყნების რეზიდენტი ბანკების მიერ;

გ) საქართველოს ფინანსთა სამინისტროს სახაზინო ვალდებულებებით წარმოქმნილი მოთხოვნები;

დ) მოთხოვნები და/ან მათი ნაწილი, რომლებიც უზრუნველყოფილია საქართველოს ფინანსთა სამინისტროს მიერ გამოშვებული და გარანტირებული სახაზინო ვალდებულებებით;

ე) მოთხოვნები და/ან მათი ნაწილი, რომლებიც გარანტირებულია საერთაშორისო საფინანსო ინსტიტუტების მიერ;

ვ) მოთხოვნები და/ან მათი ნაწილი, რომლებიც უზრუნველყოფილია ამავე ბანკში და/ან „ეგთო-ს“ ქვეყნების რეზიდენტ ბანკებში დაჯავშნული ფულადი სახსრებით;

ზ) მოთხოვნები და/ან მათი ნაწილი, რომლებიც უზრუნველყოფილია „ეგთო-ს“ ქვეყნების ცენტრალური მთავრობების და/ან ცენტრალური ბანკების მიერ გამოშვებული და გარანტირებული სავალო ფასიანი ქაღალდებით და რომლებიც ამ წესის შესაბამისად კლასიფიცირებული არ არის 0%-იანი რისკის მატარებელი აქტივების კატეგორიაში;

თ) საერთაშორისო სტანდარტების შესაბამისი ოქროს და სხვა ძვირფასი ლითონების ზოდები;

ი) მოთხოვნები და/ან მათი ნაწილი, რომლებიც უზრუნველყოფილია საერთაშორისო სტანდარტების შესაბამისი ოქროს და სხვა ძვირფასი ლითონების ზოდებით.

6. 50%-იანი რისკის მატარებელი, III კატეგორიის აქტივებია:

ა) ნაღდი ფულადი სახსრები და ნაღდ ფულთან გათანაბრებული დოკუმენტების თანხობრივი მოცულობა „ეგთო-ს“ არაწევრი ქვეყნების ვალუტებით; 

ბ) მოკლე და გრძელვადიანი მოთხოვნები და/ან მათი ნაწილი, რომლებიც გარანტირებულია საქართველოს რეზიდენტი ბანკების მიერ;

გ) მოთხოვნები და/ან მათი ნაწილი, რომლებიც პირდაპირ და უპირობოდ გარანტირებულია საქართველოს და „ეგთო-ს“ ქვეყნების ადგილობრივი მთავრობების (მუნიციპალიტეტების) მიერ;

დ) მოთხოვნები და/ან მათი ნაწილი, რომლებიც პირდაპირ და უპირობოდ გარანტირებულია საქართველოს ფინანსთა სამინისტროს (ან კანონმდებლობით გათვალისწინებული სხვა სახელმწიფო უწყების) მიერ;

ე) მოთხოვნები და/ან მათი ნაწილი, რომლებიც უზრუნველყოფილია საქართველოს ფინანსთა სამინისტროს (ან კანონმდებლობით გათვალისწინებული სხვა სახელმწიფო უწყების) მიერ გამოშვებული და გარანტირებული სხვა სავალო ფასიანი ქაღალდებით;

ვ) მოთხოვნები და/ან მათი ნაწილი, რომლებიც უზრუნველყოფილია საქართველოს და „ეგთო-ს“ ქვეყნების ადგილობრივი მთავრობების (მუნიციპალიტეტების) მიერ გამოშვებული და გარანტირებული სავალო ფასიანი ქაღალდებით.

7. 100%-იანი რისკის მატარებელი, IV კატეგორიის აქტივებია:

ა) მოთხოვნები და/ან მათი ნაწილი, რომლებიც პირდაპირ და უპირობოდ გარანტირებულია „ეგთო-ს“ არაწევრი ქვეყნების მთავრობების და/ან ცენტრალური ბანკების მიერ;

ბ) მოთხოვნები და/ან მათი ნაწილი, რომლებიც უზრუნველყოფილია „ეგთო-ს“ არაწევრი ქვეყნების მთავრობების და/ან ცენტრალური ბანკების მიერ გამოშვებული და გარანტირებული სავალო ფასიანი ქაღალდებით;

გ) მოკლე და გრძელვადიანი მოთხოვნები და/ან მათი ნაწილი, რომლებიც გარანტირებულია „ეგთო-ს“ არაწევრი ქვეყნების რეზიდენტი ბანკების მიერ;

დ) კორპორატიული სავალო ფასიანი ქაღალდები;

ე) ინვესტიციები იურიდიული პირთა საწესდებო კაპიტალში, გარდა ინვესტიციებისა საქართველოს რეზიდენტი ბანკების საწესდებო კაპიტალში და არაკონსოლიდირებული ინვესტიციებისა შვილეული ორგანიზაციების საწესდებო კაპიტალში (რომლებიც არ მონაწილეობენ რისკის მიხედვით შეწონილი აქტივების გაანაგარიშებაში);

ვ) საერთაშორისო სტანდარტების შეუსაბამო ოქრო და სხვა ძვირფასი ლითონების ზოდები;

ზ) მოთხოვნები და/ან მათი ნაწილი, რომლებიც უზრუნველყოფილია საერთაშორისო სტანდარტების შეუსაბამო ოქროს და სხვა ძვირფასი ლითონების ზოდებით;

თ) ძირითადი საშუალებების ნარჩენი ღირებულება;

ი) სესხები და დანარჩენი აქტივები, რომლებიც ასახული არ არის 0, 20 და 50%-იანი რისკის მატარებელი აქტივების კატეგორიებში;

კ) ბანკის მიერ დაგირავებული (იპოთეკით დატვირთული) აქტივების ღირებულებასა და მათი უზრუნველყოფით მიღებულ სესხის ოდენობას შორის სხვაობა;

ლ) გარესაბალანსო ანგარიშებზე რიცხული ბანკის მიერ გაცემული გარანტიები, აქცეპტები, თამასუქები, სესხების დაფინანსებისათვის ნაკისრი ვალდებულებები, გასანაღდებელი აკრედიტივები, უცხოური ვალუტის ყიდვა-გაყიდვისათვის ნაკისრი ვალდებულებები და ბანკის სხვა გარესაბალანსო ვალდებულებითი შინაარსის მქონე საბანკო ინსტრუმენტები ძირითადი თანხებით მიეკუთვნება 100%-იანი რისკის მატარებელ IV კატეგორიის აქტივებს.

8. რისკის მიხედვით შეწონილი თითოეული კატეგორიის აქტივების მოცულობა გაიანგარიშება როგორც აქტივების თითოეული კატეგორიის საბალანსო მოცულობა გამრავლებული ამ კატეგორიის აქტივების შესაბამისი რისკის კოეფიციენტზე.

9. რისკის მიხედვით შეწონილი აქტივების მოცულობა უდრის რისკის მიხედვით შეწონილი თითოეული კატეგორიის აქტივების მოცულობათა ჯამს გამოკლებული საყურადღებო, არასტანდარტული, საეჭვო და უიმედო აქტივების შესაძლო დანაკარგების რეზერვის   (№41 კლასის საბალანსო ანგარიშებზე რიცხული თანხის შესაბამისი ნაწილი) თანხა.


მუხლი 5. ეკონომიკური ნორმატივები და ლიმიტები ბანკებისათვის დადგენილი ეკონომიკური ნორმატივები და ლიმიტებია:

ა) კ1 – პირველადი კაპიტალი შეფარდებული რისკის მიხედვით შეწონილ აქტივებთან x 100 ( 12%;

ბ) კ2 – მთლიანი კაპიტალი შეფარდებული რისკის მიხედვით შეწონილ აქტივებთან x 100 ( 15%;

გ) კ3 – ერთი ინსაიდერისათვის გაცემული კრედიტებისა და სხვა ვალდებულებების საერთო თანხა შეფარდებული მთლიან კაპიტალთან x 100 ( 5%;

დ) კ4 – ყველა ინსაიდერისათვის გაცემული კრედიტებისა და სხვა ვალდებულებების საერთო თანხა შეფარდებული მთლიან კაპიტალთან x 100 ( 25%;

ე) კ5 – ერთი აუტსაიდერისათვის გაცემული კრედიტებისა და სხვა ვალდებულებების საერთო თანხა შეფარდებული მთლიან კაპიტალთან x 100 ( 15%;

ვ) კ6 – ათი უმსხვილესი მსესხებლისათვის გაცემული კრედიტებისა და სხვა ვალდებულებების საერთო თანხა შეფარდებული საკრედიტო დაბანდებასთან x 100 ( 50%;

ზ) კ7 – ძირითადი საშუალებების ნარჩენი ღირებულება შეფარდებული ხელუხლებელ კაპიტალსა და რეზერვებთან x 100 ( 30%;

თ) კ8 – ლიკვიდური აქტივები შეფარდებული ვალდებულებებთან x 100 ( 30%;

ი) კ9 – საშუალო თვიური ლიკვიდური აქტივები შეფარდებული საშუალო თვიურ ვალდებულებებთან x 100 ( 30% ;

კ) კ10 – მიმდინარე აქტივები შეფარდებული მიმდინარე ვალდებულებებთან x 100 ( 90%;

ლ) კ11 – იურიდიულ პირთა საწესდებო კაპიტალში ბანკის ინვესტიციების საერთო თანხა შეფარდებული ხელუხლებელ კაპიტალსა და რეზერვებთან x 100 ( 50%.


მუხლი 6. კომერციული ბანკების ვალდებულება კომერციული ბანკები ვალდებულნი არიან:

ა) განუხრელად დაიცვან ამ წესის მე-5 მუხლით დადგენილი ეკონომიკური ნორმატივები და ლიმიტები;

ბ) საქართველოს ეროვნულ ბანკს ყოველთვიურად, საანგარიშგებო პერიოდის გასვლიდან 5 (ხუთი) სამუშაო დღის განმავლობაში, წარუდგინონ ამ წესის მოთხოვნების შესაბამისი ანგარიშგებები;

გ) საქართველოს ეროვნულ ბანკს წარუდგინონ სუბორდინირებული სესხის (ვალის) მიღების თაობაზე ხელშეკრულება მისი გაფორმებიდან 10 დღის განმავლობაში;

დ) არ დაუშვან თავიანთი კაპიტალის და რეზერვების შემცირება აქციების (პაის) უკუგამოსყიდვის ან სარეზერვო აქტივების განთავსების გზით საქართველოს ეროვნული ბანკის წინასწარი წერილობითი თანხმობისა და წესდებაში სათანადო ცვლილებების გარეშე;

ე) არ დაუშვან ინსაიდერთა სასარგებლოდ კრედიტებისა და ვალდებულებების გაცემა და საბანკო მომსახურების გაწევა აუტსაიდერებთან შედარებით უფრო ხელსაყრელი და შეღავათიანი პირობებით.


მუხლი 7. სანქციები და შეზღუდვები
1. საქართველოს ეროვნულ ბანკს ამ წესის მე-5 მუხლით დადგენილი ეკონომიკური ნორმატივებისა და ლიმიტების დარღვევის შემთხვევაში შეუძლია გამოიყენოს შემდეგი ზომები და სანქციები:

ა) კომერციულ ბანკს აუკრძალოს კაპიტალის საკმარისობის კ1 და/ან კ2 ნორმატივების დარღვევისას აქციონერებისათვის (პარტნიორებისათვის) დივიდენდების დარიცხვა და/ან დარიცხული დივიდენდების გაცემა და შესაბამისად წმინდა მოგება მიმართული უნდა იქნეს პირველადი კაპიტალის გასაზრდელად;

ბ) დამატებითი გაფრთხილების გარეშე ბანკს გაუუქმოს საბანკო ლიცენზია კაპიტალის საკმარისობის კ1 ნორმატივის (პირველადი კაპიტალი შეფარდებული რისკის მიხედვით შეწონილ აქტივებთან) და/ან კ2 ნორმატივის (მთლიანი კაპიტალი შეფარდებული რისკის მიხედვით შეწონილ აქტივებთან) შესაბამისად 4%-ზე და 6%-ზე ნაკლებობისას.

2. კომერციული ბანკების მიერ ეკონომიკური ნორმატივებისა და ლიმიტების არასწორად გაანგარიშების, საბუღალტრო აღრიცხვა-ანგარიშგების წესების დარღვევის გამოვლენის შემთხვევაში, საქართველოს ეროვნულ ბანკს უფლება აქვს:

ა) შეუჩეროს ხელმოწერის უფლება კომერციული ბანკის პასუხისმგებელ პირს და მოითხოვოს მისი გათავისუფლება თანამდებობიდან;

ბ) გაუუქმოს საბანკო ოპერაციების წარმოების ლიცენზია;

გ) გადაახდევინოს ბანკს ფულადი ჯარიმა თითოეულ დარღვევის ფაქტზე 1000 (ერთი ათასი) ლარის ოდენობით;

დ) საქმე გადასცეს სამართალდაცვის ორგანოებს კომერციული ბანკის პასუხისმგებელი მუშაკის მიერ ყალბი ცნობის, ან ჩანაწერის შეტანისას ოფიციალურ დოკუმენტში ან დავთარში, ანდა ყალბი დოკუმენტის შედგენისას ან გაცემისას, ანდა ბანკის საქმეში არსებული ოფიციალური ან კერძო დოკუმენტაციის გაყალბების ფაქტების გამოვლენისას, დამნაშავე პირის გამოვლენისა და პასუხისმგებლობის მიზნით.

3. ბანკებს ეკრძალებათ ინსაიდერთა სასარგებლოდ ისეთი კრედიტების და ვალდებულებების გაცემა და საბანკო მომსახურების გაწევა, როდესაც კრედიტების და ვალდებულებების გაცემა და საბანკო მომსახურების გაწევა წარმოებს უფრო ხელსაყრელი ვადებით და პირობებით, ვიდრე ყველა დანარჩენ პირთა მიმართ.


მუხლი 8. კომერციული ბანკების უფლება
1. კომერციულ ბანკს, რომლის მიმართაც სანქცია გამოიყენება, აქვს მისი გასაჩივრების უფლება ეროვნულ ბანკში ადმინისტრაციული საჩივრის, ასევე სასამართლოში სასარჩელო განცხადების წარდგენით. 

2. კომერციული ბანკის ადმინისტრაციულ საჩივარს, რომლის მიმართაც გამოყენებული იქნა სანქცია, განიხილავს და გადაწყვეტს საქართველოს ეროვნული ბანკის პრეზიდენტი ან საქართველოს ეროვნული ბანკის საბანკო ზედამხედველობისა და რეგულირების სამმართველოს კურატორი ვიცე-პრეზიდენტი.

